**АДМИНИСТРАЦИЯ НА ПРЕЗИДЕНТА**

**НА РЕПУБЛИКА БЪЛГАРИЯ**

**КОМИСИЯ ПО НАИМЕНУВАНЕ НА ОБЕКТИ С НАЦИОНАЛНО ЗНАЧЕНИЕ И НАСЕЛЕНИ МЕСТА**

**ГОДИШЕН ДОКЛАД[[1]](#footnote-1)**

**ЗА РАБОТАТА НА КОМИСИЯТА ПО НАИМЕНУВАНЕ НА ОБЕКТИ С НАЦИОНАЛНО ЗНАЧЕНИЕ И НАСЕЛЕНИ МЕСТА**

**през 2021 година**

**СЪДЪРЖАНИЕ:**

1. Ред за осъществяване на дейността на Комисията по наименуване на обекти с национално значение и населени места

2. Брой проведени заседания на Комисията по наименуване на обекти с национално значение и населени места

3. Предложения, по които Президентът на Република България се е произнесъл

1. **Ред за осъществяване на дейността на Комисията по наименуване на обекти с национално значение и населени места ( Комисията )**

Комисията по наименуване на обекти с национално значение и населени места към президента на Република България е помощен орган със съвещателни функции, който подпомага президента при изпълнението на неговото правомощие по чл. 98, т. 13 от Конституцията.

1. **Брой проведени заседания на Комисията по наименуване на обекти с национално значение и населени места**

Комисията образува преписки по всяко постъпило предложение за наименуване или промяна на наименованието на обекти с национално значение и населени места.

За периода от 01 януари 2021 г. до 31 декември 2021 г. Комисията по наименуване на обекти с национално значение и населени места е провела едно присъствено заседание.

**3. Предложения, по които президентът на Република България се е произнесъл**

Комисията по наименуване на обекти с национално значение и населени места е разгледала преписките, образувани по постъпилите предложения.

Предвид епидемичната обстановка в страната, в периода април-декември 2021 г. членовете на комисията разгледаха в електронна среда постъпилите в Администрацията на Президента (АП) преписки, ведно с изложени позиции и направени предложения. През месец декември Комисията проведе заседание с цел повторно разглеждане на постъпилите материали и вземане на решения, като бяха разгледани 5 преписки със следните предложения:

* Предложения, свързани с името на връх Мусала

Предложение връх Мусала да бъде преименуван на връх Свети Иван Рилски. Комисията единодушно прие предложението да не бъде подкрепено като потвърди изложените вече свои мотиви, след задълбочен анализ и преценка на направените през годините предложения за преименуване на връх Мусала. Мотивите са:

(1) Наименуването на обекти с национално значение на личности с неоспорим принос в българската история и култура е добра идея и това е един от принципите, които Комисията прилага при осъществяване на своята работа. Вземането на решение за преименуване на най-високия връх в България, както и на Балканския полуостров, предполага провеждането на широк кръг консултации, включително с експерти и специалисти.

(2) Има неизяснена етимология на името Мусала и нееднозначност на мненията. Наличието на различни теории и липсата на абсолютно категорично мнение за това откъде произхожда името Мусала и каква е неговата етимология, са достатъчно основание да не се променя традиционното име на върха.

(3) Липсва яснота как се е наричал този връх в епохата на Първата и Втората българска държава. Следователно наименованието на върха, което би могло да се възстанови, е неизвестно. Всяко име носи в себе си определена идентичност и историческа памет, а преименуването води до прекъсване на тази памет. Историческата памет се поддържа не само с примери за историческото величие. Историческата памет съдържа също така и събития, определения, квалификации и названия, свързани с превратностите в историческото минало. Тези превратности са част от него, част от нас и паметта за тях трябва да бъде пазена и поддържана.

(4) Смяната на името на връх Мусала, известно и популярно не само в България, но и по света, води до промяна в наименованието му навсякъде, където е отразено - в документи, карти, справочници и др. Такава изрична необходимост към момента не е налице.

Разгледана беше и преписка, в която се споделят аргументи против смяната на името на връх Мусала.

* Предложение, отправено от Министерството на външните работи (МВнР) за наименования на 11 ( единадесет ) географски обекти в Антарктика

Комисията прие, че 10 ( десет ) от направените предложения са обосновани и в съответствие с приетите принципи на работа. Предложи да бъде издаден указ за наименуване. Издаден Указ № 303 ( обн. в ДВ, бр. 111/31.12.2021 г.)

Комисията отхвърли 1 ( едно ) предложение за наименуване на географски обект, което не отговаря на приет принцип на работа на Комисията, а именно: Да не се наименуват на живи личности обекти с национално значение и населени места.

* Предложение, свързано с възстановяване името на старопланинския връх Свети Никола

Комисията отчита дейността, която историци и общественици развиват във връзка с разясняване на историческите факти за начина, по който е извършена промяната на името на връх Св. Никола. Все пак тя поддържа своите решения от 2018 и 2019 г., които не подкрепят промяната на името на върха. Мотивите ѝ са:

1. Комисията смята, че историческите факти все още не са достатъчно широко оповестени сред българските граждани и няма ясно изразена масова нагласа сред тях в полза на предлаганата промяна. А силният обществен отзвук, който се поражда при преименуването на обекти с национално значение, предполага предварително осигуряване на достатъчно широка обществена подкрепа за подобна стъпка.
2. Липсват публични дискусии по темата, които да представят различните гледни точки и така да провокират българските граждани да изразят своето отношение. В тези дебати е нужно да вземат участие както представители на научните среди (историци, езиковеди, литератори и др.), така и общественици и представители на различни институции, вкл. Министерството на образованието и науката, Министерството на културата, Министерството на туризма.
3. Решението за смяна на името на връх Шипка следва да отчете нагласата на съвременния българин. Когато става дума за Шипка, не може да се пренебрегне фактът, че няколко поколения българи са възпитани с това име.
* Предложение за наименуване на безименен връх в Родопа планина на името на полк. Владимир Серафимов

Комисията ще вземе своето окончателно решение след изискване на допълнителни справки, информация и становища от други институции.

Съгласно Правилата за работа на Комисията заинтересованите лица писмено са уведомени за приетите решения.[[2]](#footnote-2)

1. На основание чл. 14 от Правилата за работа на Комисията по наименуване на обекти с национално значение и населени места [↑](#footnote-ref-1)
2. На основание чл. 12 от Правилата за работа на Комисията по наименуване на обекти с национално значение и населени места [↑](#footnote-ref-2)